### 6.     Drøftelse om offentlige rørlagte vandløb - tilsyn og vedligeholdelse

**Åbent**

Sagsnr.: 326-2021-10410       J.nr.: 06.02.00           Dokumentnr.:
326-2021-64343

**Sagstype**

Drøftelse.

**Resume og sagens baggrund**

Kalundborg Kommune har, som vandløbsmyndighed, ansvar for at
føre tilsyn med de rørlagte vandløb og foretage almindelig vedligeholdelse af
disse. Når der er behov for at gennemføre store renoveringer, træffer kommunen
afgørelse om vandløbets istandsættelse og fordelingen af udgiften til de
relevante lodsejere.

Kommunen har ca. 40 km rørlagte vandløb. Vandløbene er gamle
og opgaven med at vedligeholde dem forventes at vokse betydeligt de kommende
år.

**Indstillinger**

Chefen for Plan, Byg og Miljø indstiller, at udvalget
drøfter sagen.

**Behandling**

Teknik- og Miljøudvalget

**Sagsfremstilling**

Kommunen har, som vandløbsmyndighed jf. vandløbsloven, to
hovedopgaver i forhold til de rørlagte offentlige vandløb:

·
Tilsyn med brønde

·
Almindelig vedligeholdelse, dvs. tømme brønde, rodskære, spule,
udskifte enkelte rør og lignende.

Nuværende praksis er som udgangspunkt, ikke at føre tilsyn
med de rørlagte vandløb, men at de blot vedligeholdes, når lodsejernes arealer
bliver oversvømmet.

Hvis to eller flere rør er gået i stykker, så er det som
udgangspunkt de lodsejere, som drager nytte af rørlægningen, der skal betale
for, at de bliver fritløbende igen. Der er dog andre løsningsmuligheder i
forbindelse med bl.a. klimatilpasning og naturgenopretning, hvor kommunen har
mulighed for at indgå i projektet med et større eller mindre bidrag.

Tilsynet med de offentlige rørlagte vandløb begrænser sig
grundlæggende til at kigge i brøndene. Det forudsætter at brøndene er til at
finde, hvilket ofte ikke er tilfældet. Hvis en brønd har mange aflejringer, f.eks.
sand og grus, kan det være tegn på brud, rødder i ledningen eller generel
slitage.

Hvis dette gentagende gange registreres, er det dermed
noget, kommunen bør undersøge nærmere. Ved denne undersøgelse vil det være
muligt at konstatere, om det er alm. vedligehold, og dermed noget kommunen kan
tage sig af, inden det bliver et problem og giver oversvømmelser hos de opstrøms
liggende lodsejere.

Mange af vandløbene er rørlagt i 50’erne og er derfor ved at
være udslidte og nærmer sig en tilstand, hvor kommunen ikke kan nøjes med
punktvise reparationer, men bør overveje en udskiftning af rørledningen.

Som udgangspunkt er denne udskiftning brugerbetalt.
Bestemmelserne i vandløbslovens §32 præciserer det offentliges økonomiske
ansvar i forhold til den almindelige vedligeholdelse, og hvornår det er
brugerfinansieret. Disse bestemmelser skal sikre, at kommunen ikke gøres
økonomisk ansvarlig for gennemførelse af f.eks. den nødvendige renovering eller
omlægning af en gammel, nedslidt og udtjent rørledning på offentlige vandløb.
Det vil sige at arbejde, der er andet end alm. vedligehold, skal afholdes af
brugerne, efter den nytte de har af det udførte arbejde, og ikke af kommunens
skatteydere.

I situationer, hvor det er længere rørlagte strækninger, kan
det give mening at have fokus på vandmiljøet og undersøge, om kommunen skal gå
ind i disse projekter med henblik på at genåbne vandløbet. Dette kunne f.eks.
være for rørlægninger mellem åbne strækninger, grønne korridorer eller en anden
prioriteringsmatrix.

Der er nogle af de rørlagte vandløb der primært tjener som
spildevandsledninger, altså hvor den primære funktion er håndtering af regnvand
og afledning af renset spildevand. I sådanne tilfælde kan det overvejes at lade
forpligtelsen overgå til Kalundborg Forsyning. Fordelen er, at Kalundborg
Forsyning kan drifte ledninger ud fra det besluttede serviceniveau og
finansiere udgiften via brugerne. Ulempen er, at alle tilslutninger
fremadrettet kræver et tilslutningsbidrag. Det kan heller ikke afvises, at
kommunen kan være nødt til at gøre noget ved vandløbet, før det overdrages til
forsyningen.

Mange af kommunen rørlagte vandløb er underdimensionerede,
både i forhold til fremtidens klima med flere ekstremhændelser men også i
forhold til den by- og erhvervsudvikling der er sket og forventes at ske. Vandløbene
er væsentlige for at kunne håndtere den øgede mængde nedbør og den øgede udledning
af overfladevand.

Tilsynet med vandløbene, altså at opspore og kigge i brønde,
har i mange år været nedprioriteret i Kalundborg Kommune. Konsekvensen af dette
er, at det er vanskeligt at overskue og prioritere den fremtidige
vedligeholdelse. Sammenholdt med vandløbenes alder og den tid en vandløbssag
med kendelse og partsfordeling kan tage, må det forventes at der i de kommende
år vil være et øget pres på opgaven med de rørlagte vandløb.

Administrationen anbefaler, at udvalget drøfter emnet.

**Økonomiske konsekvenser**

Ingen.